ציפורי (מושב)

ציפורי (צִפּוֹרִי) הוא מושב בגליל התחתון, בקרבת העיר נצרת, כחמישה קילומטר מזרחית למחלף המוביל. הוא נמצא בתחום השיפוט של המועצה האזורית עמק יזרעאל. היישוב שוכן במקום בו שכן היישוב העתיק ציפורי ונקרא על שמו. היסטוריה המושב נוסד בשנת 1949, על אדמות הצמודות לעיר העתיקה ציפורי. בנוסף, על אדמות המושב שכן הכפר הערבי ספוריה שנכבש ב'פעולת יער' במבצע דקל, על ידי חטיבת כרמלי. חלק מתושבי ספוריה גורשו מעבר לגבול והיתר גורשו לעילוט. אדמות הכפר שהיו שייכות לתושביה ניתנו למושב החדש ולקיבוץ הסוללים. היישוב נוסד בסיוע הסוכנות היהודית ותנועת המושבים, ומייסדיו, עולים מטורקיה ומבולגריה, עזבוהו בחלקם אחרי תקופה קצרה. בראשית שנות ה-50 הגיעו אליו עולים מרומניה שתקעו יתד ונשארו. בנוסף הצטרפו ליישוב משפחות במסגרת תנועת מן העיר אל הכפר. למיקומו של היישוב ציפורי נודע משקל סמלי רב בהיסטוריוגרפיה היהודית והערבית גם יחד: עבור היהודים הוא סימל את ההתיישבות היהודית באזור הגליל מאז תקופת המשנה, ואילו עבור הערבים היה המקום סמל למאבק האידאולוגי הלאומי־פלסטיני שתושביו לקחו בו חלק מרכזי. הפליטים המשיכו להיאבק למען זכויותיהם על השטח, הן באמצעות פנייה לרשויות המדינה, והן באמצעות מעשי פשע שביצעו מסתננים, חלקם מפליטי הכפר. במשך השנים גדל המושב, ובשנת 2000 החל בהקמת שכונת הרחבה קהילתית, בה נקלטו הן בני המושב והן תושבים חדשים. כיום מונה המושב כ-180 משפחות, מהן 70 בעלות משקים חקלאיים ו-110 משפחות של תושבים שאינם חקלאים. בנוסף לחקלאות קיימים במושב שירותי לינה כפרית ועסקים קטנים בתחומים מגוונים: צמחי מים, צמחי מרפא, חוות סוסים, ציפורי נוי, ספא כפרי ועוד. במושב שוכן מוסד ילדים נוצרי וצמוד לו שרידי כנסיית סנט אנה, הקרויה על שם חנה אם מרים. ישנה מסורת הטוענת כי כאן התגוררה חנה עם בעלה יהויכין ולכן הקימו כאן הצלבנים כנסייה ששלושת האפסיסים שלה שרדו. במושב מערכת חינוך המפעילה רשת גנים. ילדי היסודי לומדים בבית הספר "יחד" ביישוב גבעת אלה, בבית הספר בהרדוף ובבית הספר הדמוקרטי בנהלל. תלמידי התיכון לומדים בבית הספר האזורי בנהלל. בקצה המושב נמצא קבר המיוחס לרבי יהודה נשיאה, נכדו של רבי יהודה הנשיא, אתרים שכנים אחרים: נחל ציפורי, יער האלונים, והגן הלאומי ציפורי. בסמוך למושב עובר שביל ישראל. קישורים חיצוניים גן לאומי צפורי באתר רשות הטבע והגנים ציפורי באתר הרשות לפיתוח הגליל מיכאל יעקובסון, סיבוב בעמק יזרעאל בין ציפורי, כפר יהושע ויקנעם, בבלוג "חלון אחורי", 26 במאי 2013 שלושים לציפורי - קישור לסרטון שהופק לרגל 30 שנה למושב ציפורי באתר יוטיוב אורלי גנוסר, הגודל לא קובע: המושב הקטן שמועמד לתואר כפר התיירות הטוב בעולם, באתר מאקו, 8 בדצמבר 2022 ציפורי (ישראל), דף שער בספרייה הלאומית הערות שוליים